Ses dood ná motor in ongelukstoneel inploeg(Argieffoto) Ses mense is dood en talle beseer nadat ŉ bus agter teen ŉ trekker vasgery het en ŉ ander motor hierna in die ongelukstoneel ingeploeg het. Die voorval het op die D2740-pad in die Mametlhake-gebied in Mpumalanga plaasgevind. Volgens Moeti Mmusi, woordvoerder van die provinsiale departement van gemeenskapsveiligheid, het ŉ bus agter teen ŉ trekker vasgery naby die dorpie Phaake. “ŉ Motor wat in die teenoorgestelde rigting gery het, het teen die wrakke van die bus en trekker vasgery.” Mmusi het aanvanklik gesê die vyf insittendes van die motor is op slag dood. ŉ Sesde liggaam is ook later in die voertuig gevind. Talle mense is beseer en is na die nabygeleë Mametlhake-hospitaal vervoer vir mediese behandeling. Die presiese oorsaak van die ongeluk word ondersoek.